Zucca til VG etter nytt tap: – Det funket bare ikke
Tidligere i sesongen har New York Rangers og Mats Zuccarello (28) vært i storform. Zuccarello står med 22 poeng etter elleve mål og elleve assists, som gjør han til den best rangerte Rangers-spilleren denne sesongen. Men natt til fredag nyttet det ikke for Zuccarello og lagkameratene. – Det er selvølgelig kjedelig å tape. Jeg syns vi får til mye bra og skaper en del, men vi gir bort pucken litt lett og keeperen deres står bra. Det funket bare ikke i dag, sier Zuccarello etter kampen. Etter å ha gått på tre strake tap på rad, snudde Rangers i mandagens kamp og vant mot Carolina Hurricanes. Onsdag gikk de på et nytt tap i lokalderbyet mot New York Islanders. Rangers topper sin avdeling, men har flere spilte kamper enn Washington Capitals i Eastern Metropolitan Conference. Natt til fredag norsk tid møtte «Zucca» og co Colorado Avalanche, som ligger i bunnen av Western Central Conference. Det som skulle bli et sjeldent norsk oppgjør på isen ble i stedet til et tap for New York Rangers. Har du sett? Derfor bør «Zucca» frykte Martinsens AvalancheDet var store forventninger til møtet mellom Mats Zuccarello og Andreas Martinsen (25), men torsdag ettermiddag kom beskjeden om at Andreas Martinsen ikke var tatt ut til kveldens kamp. Avalanches stjernespiller, Alex Tanguay, er nemlig tilbake på isen etter en skade. – Det er kjedelig, men sånn er det her borte. Forhåpentligvis får vi tatt det en annen gang, sier Zuccarello om at Martinsen ble vraket. «Zucca» har følgende råd å komme med til Martinsen: – Det er bare å være klar når han får sjansen, men det tror jeg han er også. Det er ikke lett som nordmann å komme inn og ta en plass med en gang. Martinsen hadde planen klar for hvordan han skulle stoppe «Zucca» , og planen delte han med lagkameratene. Resultatet ble til slutt 1-2 i bortelagets favør. Etter kampen forteller en småskuffet Andreas Martinsen at han gjerne skulle ha vært på isen, men at han er glad for at laget vant. – Du vil jo ikke sitte på tribunen under sånne kamper, men sånn er det. Det er moro å se på Mats og hvor stor status han har her. Han har virkelig fått det til, og jeg tror ikke alle der hjemme vet hvor stort det egentlig er. Har du lest kommentaren? Zucca er Norges største idrettsutøver nå«Zucca» var nær ved å sette pucken i mål etter 12 spilte minutter i første periode, men det første målet kom ikke før 13 minutter ut i andre periode og var signert Avalanche-spiller Chris Wagner. Det andre målet kom 18 minutter ut i andre periode og det var Matt Duchene som satte pucken bak Rangers-keeper Antti Raanta. I tredje periode prøvde Rangers forgjeves å ta igjen ledelsen. Drøye to minutter før slutt tok New York-laget ut keeperen, og fikk et trøstemål signet Oscar Lindberg 50 sekunder før slutt. Det nyttet ikke for «Zucca» og Rangers, og de gikk på nok et tap. Kampen mot Colorado Avalanche var Rangers femte NHL -oppgjør på syv dager, og det femte tapet på seks kamper. – Vi må hvile litt, roe oss og senke skuldrene. Vi er et godt lag her, så vi må finne tilbake til det, forteller Zuccarello. Les om Rangers' hjemmebane: Milliardbutikken Madison Square Garden (krever innlogging)
(New York Rangers-Colorado Avalanche 1-2) Rangers gikk på et tap mot bunnlaget Avalanche i det som skulle vært et norsk NHL-oppgjør.